Mundtlig beretning fra FTR i Lolland marts 2015

Ordet dialog kan betyde:

* en samtale mellem 2 eller flere personer eller parter
* en udveksling af synspunkter mellem stridende parter for at nå frem til gensidig enighed
* og endelig kan det i overført betydning betyde samspil

Lad os starte med ”dialogen” om hele vores grundlag, nemlig lov 409.

Lov 409 kom til verden uberørt af lærerhænder, så ingen kender de eventuelle pædagogiske overvejelser, der har ligget bag. At det var forkert, at lærerne ikke blev inddraget, da loven skulle strikkes sammen, har FN-organisationen ILO nu sagt, var en klar fejl. Det var lærerne ikke i tvivl om, men derfor er det godt at få det bekræftet. Det var desværre en indikator på, at dialogen i skoleverdenen fremover ville få vanskelige betingelser.

Når mit udgangspunkt for denne mundtlige beretning er dialogen, er det fordi den stort set på alle førnævnte definitioner har fået betydning for kvaliteten af det samarbejde, vi har haft med Lolland Kommune i det sidste år.

Dialogen med Lolland Kommune har i det forløbne år ikke haft den effekt og kvalitet, vi kunnet have ønsket os.

Og vil man ændre på kvaliteten – og det vil vi, må vi være med til at ændre på de forudsætninger, der skal til for at skabe god dialog. Der er brug for, at vi genopbygger tillid og udviser vilje til at skabe fælles løsninger i dialog, som begge parter kan have glæde af – og ikke mindst, at alle parter erkender nødvendigheden af, at sammen skaber vi de bedste vilkår for den bedste skole.

Dialogen om tryghedspapiret i Lolland Kommune blev til ved dialogmøder mellem TR, AMR og ledere i Holeby og ved møder mellem kredsens forhandlingsudvalg og sektoren. Tryghedspapiret var og blev ledelsens udarbejdede administrative grundlag, som kredsen inspirerede til. Det blev ikke et fælles skrift, som var udarbejdet i samarbejde og konstruktiv dialog.

Hen over sommerren viste det sig også, at dialogen ude på skolerne havde svære vilkår. I samarbejdet mellem TR/AMR og leder forstummede snakken og de jævnlige møder, der før havde været en naturlig del af samarbejdet, blev sjældnere. En del ledere mente nu ikke længere, at regelmæssige samtaler var nødvendige i samme omfang som før.

I takt med at ubalancen mellem krav, ressourcer og vilkår for lærerne skabte mere og mere dårlig trivsel, har der dog vist sig en erkendelse om, at samarbejde og dialog er den eneste rigtige vej mod løsninger på omstændigheder af gnavende stress, manglende indflydelse, for lidt tid til forberedelse og planlægning, for mange opgaver etc.

Dialogen har hen over året skulle stå sin prøve i samarbejdet med kommunen. Der har været både store udfordringer og mindre uenigheder, der skulle løses. Vi har erfaret, at dialog kan tage lang tid – og den kan være svær at opretholde, hvis der går for lang tid mellem møderne – og når der ikke opleves vilje til at skabe fælles løsninger, der skaber klarhed, overblik og ro ude på den enkelte skole - så fører dialogen ikke til de løsninger, vi håbede på og i det tempo, der var nødvendigt.

En af de konkrete udfordringer jeg vil nævne, var dialogen omkring afværgeforanstaltningerne i forbindelse med varsling om massefyring. I gennem disse forhandlinger var dialogen så godt som resultatløs, idet ingen af kredsens foreslåede afværgeforanstaltninger blev accepteret af vores modpart. Dialogen blev i sidste sekund ”overruled” af en politisk intervention, der resulterede i, at afskedigelserne kunne reduceres til 27,6 stillinger i kommunen. Det var selvfølgelig godt, at antallet af afskedigelser blev begrænset, men oplevelsen af ikke at føre en forhandling og dialog på kendte betingelser, var ikke OK.

Med foråret om hjørnet og mulighederne i OK15, tror jeg, vi vil mærke, at der blæser nye vinde med erkendelse af, at manglen på dialog i tiden fra lock- out´n og fremad ikke har gjort noget godt for kvaliteten i folkeskolen eller for samarbejdet mellem lærere og ledelse.

Derfor bør der nu være grundlag for at genstarte opbygningen af en tillidsbaseret dialog mellem kreds og kommune, mellem TR/AMR og ledere, og mellem lærere, børnehaveklasseledere og ledelser ude på skolerne, så der kan leveres et ordentligt stykke arbejde med kvalitet.

Winston Churchill har sagt følgende:

”Mod er det, som kræves for at stille sig op og tale. Mod er også det, som kræves for at sætte sig ned og lytte.”

Og jeg ser frem til, at vi alle i Lolland Kommune har det fornødne mod til at sætte os ned og lytte og genoptage den tillidsbaserede, konstruktive dialog igen. Ikke kun i de situationer, hvor der kræves konflikthåndtering, men i samarbejdet med kommunen, sektoren og i den helt almindelige dagligdag ude på arbejdspladsen.

Vi har allerede det, der skal til nemlig:

Noget at tale om.

Noget at tale for, hvor løsninger ikke er givet på forhånd.

Nogen at samtale med.

En organisation og en ramme, hvor samtalen kan finde sted.

Fra kreds 68 vil vi fortsat gøre vores yderste til at fremme dialogen og samarbejdet!

Det fortjener folkeskolen!

Susanne Køhler marts 2015